Son Martin
L’apostel da Gallia è naschì en la regiun dal Danubi

Da Guiu Sobiela-Caanitz

Il num da Martin è in dals pli derasads en Grischun, purtà per exempel da la baselgia refurmada principala da la chapitala, ina vischnanca da Lumnezia ed il vitg da Martina, sper il cunfin cun il Tirol. En Svizra menziuna l’urari uffizial da viafiers ed autobus in segund Sankt Martin (FR), in Saint-Martin/VS e dus San Martino/TI, plinavant Martigny/VS e Dommartin/VD (dal latin “dominus” = “signur”). Il clutger da son Martin a Malters/LU è il pli aut (97,5 m) da tuttas baselgias catolicas svizras. En las Dolomitas enconusch’ins San Martin de Tor (Val Badia), sedia da l’Institut ladin; sper Maran datti anc in Sankt Martin, lur in auter sper Puntina. Ils amis dals sports d’enviern enconuschan San Martino di Castrozza (1444 m, Trentin), quels da la musica l’orchester da chombra da St Martin-in-the-Fields a Londra. Turciansky Sväty Martin (oz Martin) è stà il center da la renaschientscha naziunala slovaca en il 19avel tschientaner. Ma il num da Martin è derasà spezialmain en duas parts da l’Europa, numnadamain la patria dal sontg, l’anteriura provinza romana da Pannonia, ed il pajais nua ch’el ha agì il pli fitg, la Gallia mesauna, cunzunt las diocesas da Poitiers (Poitou) e Tours. En november 2001 ha il “Groupe d’études de la monarchie des Habsbourg” (7 rue de Florence, F-75008 Paris) publitgà ina curta biografia da Martin en in numer da sia revista*.

L’uffizier parta ses caput cun il murdieu
Son Martin ha vivì en il quart tschientaner. “Igl è tuttafatg segir ch’el è naschì a Sabaria (Szombathely), [oz] en l’Ungaria” (p. 14), sper il cunfin austriac. La Pannonia survegliava il cunfin roman dal Danubi; perquai “steva là blera schuldada” (p. 15). “Il bab da Martin era in uffizier superiur. Ils schabetgs da la vita militara l’han manà spert a Pavia (…). In urden da l’imperatur Constantin obligava ils figls dals veterans d’exercitar la professiun da lur babs. Ins ha manà Martin cun 15 a la recruta cun mauns e pes en chadainas; el ha pia stuì vegnir uffizier (…). Durant in enviern fitg criv, cur ch’ins muriva da fraid sin las vias, steva Martin ad Amiens [oz chapitala da Picardia, G. S.-C.]. Ina saira (…) avant la porta da citad ha’l vesì in pauper mez niv che tremblava dal fraid e pudeva strusch stender il maun per batlegiar (…). Martin ha prendì ses caput, l’ha partì en duas parts cun la spada ed ha dà ina mesadad al murdieu. Durant la notg suandanta ha Martin sa siemià che Cristus, circumdà d’anghels e vestgì cun lezza mesadad, haja ditg: ‘Martin (…) m’ha regalà quest caput’. Ins raquinta ch’ins haja lura chastià el severamain, al liond vi da pal da vargugna malgrà il fraid, perquai ch’el aveva donnegià sia mandura, e ch’il sulegl saja vegnì spert ad al stgaudar; uschia decler’ins la stad son Martin” (p. 17). Er il palantschieu sura da la baselgia da Ziràn, deditgada a Martin, al mussa a partend ses caput, umilamain en pe sper ses chaval, na vulend seser sur il murdieu.

Eremit, uvestg e missiunari
Martin è lura vegnì battegià. Ses biograf rapporta che Dieu haja tramess ad el in siemi cun il cumond da turnar en Pannonia per convertir ses geniturs anc pajauns che stevan puspè là. A Szombathely pon ins pelvaira visitar in sanctuari dal segund tschientaner s. Cr. deditgà a la dieua Isis. “Martin, traversond las Alps, è vegnì attatgà da brigants; lur ha’l palesà ina tala confidenza en Dieu ch’in dals laders ha sa convertì. Suenter ha Martin persvas la mamma d’acceptar il batten, ma il bab ha refusà (…). Pli tard ha Martin sa retratg cun in prer attempà sin l’insla deserta da Gallinara (Albenga) en il Golf da Genova, urond l’entir di e sa nutrind cun ervas e ragischs” (p. 19). Lur ha’l fundà in eremitadi a Ligugé sper Poitiers, “l’emprima claustra enconuschida da Gallia. Là, durant quindesch onns, ha’l studegià la Bibla ed entschet a pregiar en la regiun” (p. 20). Lezza giada è’l vegnì ordinà. Sin quai l’han quels da Tours sfurzà 371 cun inschign da surpigliar lur diocesa. I l’han attratg davent da Ligugé, lura lià e manà a Tours nua che plis uvestgs da Gallia l’han cooptà. Per pudair sa deditgar ad urar era sco uvestg, ha’l bajegià in eremitadi “en in lieu isolà e pauc accessibel (…). Baud rimnava’l otganta giuvnals (…). Il pajanissem restava enragischà en il cor dals purs (…). Martin è viagià onns ed onns, senza vegnir stanchel, entras ina gronda part da Gallia (…). El ha fundà las emprimas sis pravendas da sia diocesa (…) sco era pliras claustras» (p. 21). Il biograf rapporta che Martin saja stà a Levroux (tranter Tours e Bourges), Paris, Vienna, Chartres e Trier. Ins manegia ch’el saja mort l’onn 397. 

“Charezzai in l’auter!”
L’emprim retg cristian da l’Ungaria ha fundà in’abazia benedictina deditgada a Martin, al proclamond sontg patrun dal reginam. En il dom da son Martin a Pozsony (oz Bratislava en Slovachia), chapitala da l’Ungaria 1536–1783, “han ins curunà indesch retgs ed otg reginas tranter 1563 e 1830” (p. 29); lur nums pon ins leger a l’interiur, sper il chor. Martin è il sontg patrun era da Burgenland, antruras part da Pannonia e lura da l’Ungaria: “Ad Eisenstadt, numnada ‘Villa Martini minoris’ enfin al 13avel tschientaner, chapitala da Burgenland [dapi 1925, G.-C.], festivesch’ins anc adina ils 11 da november” (p. 28). Ina da las Antillas, scuverta da la flotta castiliana ils 11 da november 1493 ed oz district franzos, ha num “Martinique”. L’autur concluda: “Martin da Pannonia, pli tard Martin da Tours, ans fa endament l’universalitad dal cristianissem e la profunda unitad culturala che lezza religiun (…) ha stgaffì en l’Europa (…). Martin ha accumplì pled per pled il cumandament il pli aut: ‘Charezzai in l’auter!’ (…). El aveva gugent ils pitschens, miserabels, sventirads (…). Perquai, dapi tschientaners ed en perpeten, parta’l ses caput en nossas baselgias” (p. 29).

*Jean-Noël Grandhomme, Martin le Pannonien, un apôtre des Gaules, en: “Études danubiennes” 2001/1, Paris (ISSN 0769-3656), pp. 12-29.